Hugo, Dei gratia Trecensis episcopus, fidelibus universis præsentibus et futuris gaudium pacis atque salutis. Quoniam maximum atque spirituale donum caritatis magis ac magis ubique refrigescit vitaque, omnium redundante malitia, periclitatur nequiter, convenit prorsus unumquemque fidelium in postremis sibi providere, ne forte, quod absit, cum morte carnis mortem incurrat animæ. Quapropter festinemus omnes facere nobis amicos etiam de mammona iniquitatis, ut, nostris deficientibus meritis, postmodum in æterna tabernacula recipiamur ab eis. Unde beatum Benedictum cupiens mihi et ecclesiæ meæ patronum et intercessorem habere, fratribus ecclesia Floriacensis dictæ, quæ est in honore beatæ Dei genitricis Mariæ, ubi dicitur requiescere beatus Benedictus corpore, concedo et laudo usque in perpetuum illa duo altaria episcopatus mei, quæ prius et ab antecessoribus meis collata fuerant, unum scilicet proximum villæ Mauri, apud villam quæ dicitur curtis Marini, alterum vero vicinum civitati apud villam quæ dicitur Toriacum. Sint eis itaque illa duo altaria eorumque pertinentia, exceptis forisfactis intus et extra curaque animarum presbyterorumque justitia; sed pro eo quod est vicinum civitati, bis in anno, statutis scilicet synodis, persolvantur octo tantum denarii, pro illo vero quod est juxta villam Mauri similiter solvantur quatuor denarii. Episcopus vero et fratres hujus ecclesiæ habeant carnaliter et spiritualiter societatem illius ecclesiæ et ab eis suscipiantur honorifice apud beatum Benedictum Floriacensem. Factum est hoc millesimo septuagesimo quinto anno incartionis dominicæ, Philippo quidem regnante, monasterii autem sancti Benedicti Willelmo abbate, me quidem VIII idus in capitulo sancti Petri Trecorum residente; confratribus scilicet ecclesiæ hoc laudantibus atque probantibus, plene cooperante Domino nostro Jhesu Christo, Stephano præposito, Gosberto archidiacono, Rainero archidiacono, Widone archidiacono, Burdino archidiacono, Arnulpho cantore, Joanne camerario, Joscelino presbytero, Theodorico presbytero. Gumberto presbytero, Hermenaldo presbytero, Warnerio presbytero, Borchardo presbytero, Odone diacono, presbyterorum decano, Iterio diacono, Petro diacono, Constantino diacono, Nochero diacono, Erfrido subdiacono, Dodone subdiacono, Arnulpho subdiacono, Joscelino subdiacono, Fromundo subdiacono, Girardo subdiacono, Rainaldo subdiacono et ceteris omnibus. Giraldo cancellaris. Quicumque autem huic nostræ donationi contradixerit anathema sit. † Richerius archiepiscopus firmavit. † Robertus, Carnotensium episcopus, subscripsit. † Rainerius, episcopus Aurelianensis, subscripsit. † Gaufridus, Altissiodorensis episcopus subscripsit. Signum comitis Tetbaudi. Signum † comitis Stephani, filii ejus. Actum et confirmatum Senonis ab episcopis in concilio in ecclesia sancti Stephani.